Document ID: 32005D0668

KOMISJONI OTSUS,
22. september 2005,
millega teatatakse ühise kalanduspoliitika raames asutatud loodepiirkonna vete piirkondliku nõuandekomisjoni tegevuse alustamisest
(2005/668/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. juuli 2004. aasta otsust 2004/585/EÜ, millega asutatakse ühise kalanduspoliitika raames piirkondlikud nõuandekomisjonid, (1) eriti selle artikli 3 lõiget 3,
võttes arvesse Iirimaa poolt 27. juunil 2005 Belgia, Prantsusmaa, Iirimaa, Madalmaade, Hispaania ja Ühendkuningriigi nimel edastatud soovitust,
ning arvestades järgmist:
(1)
Nõukogu 20. detsembri 2002. aasta määrusega (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta (2) ning otsusega 2004/585/EÜ luuakse raamistik piirkondlike nõuandekomisjonide asutamiseks ja tööks.
(2)
Otsuse 2004/585/EÜ artikliga 2 nähakse ette piirkondlik nõuandekomisjon, mis hõlmaks loodepiirkonna veed Rahvusvahelise Mereuurimise Nõukogu (ICES) V (välja arvatud Va ja ainult EÜ veed Vb-s), VI ja VII püügipiirkonnas. (3)
(3)
Vastavalt otsuse 2004/585/EÜ artikli 3 lõikele 1 on kalandussektori ja muude huvigruppide esindajad esitanud taotluse kõnealuse piirkondliku nõuandekomisjoni toimimise kohta Belgiale, Prantsusmaale, Iirimaale, Madalmaadele, Hispaaniale ja Ühendkuningriigile.
(4)
Otsuse 2004/585/EÜ artikli 3 lõike 2 kohaselt on asjaomased liikmesriigid kindlaks teinud, kas taotlus loodepiirkonna vete piirkondliku nõuandekomisjoni kohta on vastavuses kõnealuse otsuse sätetega. 27. juunil 2005 edastasid asjaomased liikmesriigid komisjonile soovituse kõnealuse piirkondliku nõuandekomisjoni kohta.
(5)
Komisjon on hinnanud huvitatud poolte esitatud taotlust ja soovitust otsuse 2004/585/EÜ põhjal ning ühise kalanduspoliitika eesmärkide ja põhimõtete valguses ning jõudnud seisukohale, et loodepiirkonna vete piirkondlik nõuandekomisjon on valmis tööd alustama,
ON TEINUD JÄRGMISE OTSUSE:
Ainus artikkel
Otsuse 2004/585/EÜ artikli 2 lõike 1 punkti d kohaselt asutatud loodepiirkonna vete piirkondlik nõuandekomisjon alustab tööd 26. septembril 2005.
Brüssel, 22. september 2005

Labels: 11
10
6
18
15